Gyllene klubben Syksyn 2020 jäsenkirje 1

 8.9.2020

Rakkaat gyllenistit!

Toivottavasti teillä on ollut mukava ja antoisa ”Suomi-kesä”, kun ulkomaille matkustaminen on ollut lähes mahdotonta tai ainakin vähemmän suositeltavaa, ja olette voineet ladata energiaa talvikaudelle nauttien Suomen upeasta luonnosta sekä mahdollisuudesta elää jo hieman normaalimpaa elämää.

Koronan edelleen vaikuttaessa elämäämme yritämme näissä raameissa järjestää alkavanakin ”lukuvuotena” kiinnostavaa ohjelmaa. Syyskauden alkajaisiksi kutsumme teidät **perjantaina 25.9.2020 klo 14** **Helsingin Kuusisaareen Didrichsenin taidemuseoon** maailmankuulun *Vincent van Goghin* piirustuksiin keskittyvään *Tie taiteilijaksi* -näyttelyyn, tietenkin ruotsinkielisellä opastuksella.

SRO tarjoaa opastuksen, jos ilmoittautuneita vähintään 10. Museon sisäänpääsy 14 euroa (eläkeläiset) tai museokortilla. **Ilmoittaudu torstaihin 17.9. mennessä** toimistoomme, jotta tiedämme, kannattaako opastusta varata.

Didrichsenin taidemuseoon, Kuusilahdenkuja 1, pääsee julkisilla Helsingin keskustasta esim. 4-ratikalla / bussilla nro 510 (vaihto Meilahdessa). Katso oma reittisi <https://reittiopas.hsl.fi/>

Suunnitelmissa ollut retkemme ”Helene Schjerfbeckin jalanjäljissä” Tammisaareen siirtyy edelleen, jospa se ensi keväänä voitaisiin toteuttaa. Palaamme asiaan myöhemmin.

Seuraaviin tapahtumiin kannattaa mennä omin päin tai pienemmissä ryhmissä:

**Lilla Teatern**: ”Män kan inte våldtas” Ensi-ilta 5.9.

Märta Tikkasen kulttiromaani esitetään ensimmäistä kertaa näyttämöllä Suomessa. Kun ”*Män kan inte våldtas*” ilmestyi, se herätti kiihkeää keskustelua, ja Märta Tikkanen joutui sekä uhkailun että vihan kohteeksi. Nykyään tuo ”järisyttävä shokkiromaani” on kansainvälinen klassikko.

Tove Janssonista kertovan **Tove-elokuvan** ensi-ilta on 2.10. elokuvateattereissa. *”Tove on vangitseva draama maailmankuulun taiteilijan luovasta energiasta sekä identiteetin että vapauden etsimisestä.”*

**Svenska Teatern**: *”Tove Jansson - visdiktaren*” *on* värikäs konserttiesitys, jossa on suuri annos huumoria. Kuinka Toven lauluntekstit syntyivät? Miten hän pystyi kirjoittamaan viisuja ja värssyjä niin ongelmattomasti?

**Ateneumissa** on myöhemmin syksyllä mahdollista nähdä suomenruotsalaisen taiteilijan Magnus Enckellin (1870-1925) näyttely 23.10.2020 - 14.2.2021. Hänet tunnetaan erityisesti suomalaisen symbolismin edustajana. Suurnäyttely esittelee kultakauden merkittävimpiin kuuluvan taiteilijan tuotannon kattavasti ja tuo hänet esiin kulttuurielämän monipuolisena vaikuttajana.

Suomen ruotsinopettajien sihteeri Elina Piirainen ja minä, klubi-isäntänne Juha Pohja toivomme, että pidätte itsestänne hyvää huolta. Toivotaan, että elämämme jo vähitellen normalisoituu ja voimme taas yhdessä tavata ja nauttia rikkaasta suomenruotsalaisesta ja ruotsalaisesta kulttuurista. Olisi erittäin mukavaa järjestää tilaisuus esimerkiksi Hanasaaressa, jossa te entiset ja me nykyiset ruotsinopettajat ja ruotsinopettajiksi opiskelevat nuoret voisimme tavata ja vaihtaa ajatuksia ja kokemuksia. Tätä on meiltä jo toivottukin.

Syysterveisin

Juha ja Elina